Tutkintaryhmä – Pakopeli liikenneturvallisuudesta - Nuorten Akatemia
Nuorten Akatemia ja Liikenneturva ovat kehittäneet yhdessä pedagogisen pakopelikonseptin, jonka avulla käsitellään liikenneturvallisuuteen liittyviä aiheita nuorten kanssa ammattioppilaitoksissa.
Pakopeli on elämyksellinen ryhmäpeli, jossa ratkotaan pelin taustatarinan siivittämänä loogisia pulmanratkontatehtäviä. Pedagogisessa konseptissamme pakopeliä hyödynnetään kokemuksellisen oppimisen menetelmänä, jonka avulla nuoret pääsevät toiminnallisella ja vuorovaikutteisella tavalla syventymään aiheeseen. Pakopelioppituntiin kuuluu olennaisena osana pelin jälkeen käytävä purkukeskustelu, jossa käsitellään pelin herättämiä ajatuksia ja oivalluksia sekä liikennekäyttäytymisen riskejä ja valintoja.
Tutkintaryhmä – Pakopeli liikenneturvallisuudesta on suunnattu toisen asteen ammatillisille oppilaitoksille. Pelikonseptia on kehitetty ja testattu kohderyhmän kanssa vuoden 2019 aikana. Vuoden 2020 aikana pakopeli tulee tilattavaksi maksuttomasti oppilaitoksiin ja sitä ohjaavat Nuorten Akatemian perehdyttämät Liikenneturvan kouluttajat. Pakopeli toteutetaan kouluvierailuna oppilaitoksen omassa luokkatilassa.
Keväällä 2020 pakopelioppitunteja voi tilata Helsingin, Turun, Lahden, Mikkelin, Oulun ja Pohjanmaan alueiden oppilaitoksiin. Kyselyt pakopelin järjestämisestä omassa oppilaitoksessa voi osoittaa Liikenneturvalle.
Tietoa pelin levityksestä päivitetään Nuorten Akatemian sivuille vuoden 2020 aikana. Lue lisää pakopeleistä ja pelin kehityksestä Nuorten Akatemian blogista.
« Tunne Eurooppa
Viisaasti amiksissa – viisaan liikkumisen työpajoja nuorille »